

Κθ35οη: 5ί9β 
(βπιϋθάϋθϋ) 

Ι.οο3ΐίοη: ΑΙίιβηΛ ΕΙΙιηίΚο 
Τγρ09Γ3(ί0 I 


7325 


ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 


ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 


ΤΕΥΧΟΣ ΔΕΥΤΕΡΟ Αρ. Φύλλου 531 

28 Φεβρουάριου 2014 


ΑΠΟΦΑΣΕΙ Σ 

Αριθμ. απόφασης 94/4/14-2-2014 

Ειδικός Κανονισμός Στιγμιαίου Κρατικού Λαχείου. 

Η ΕΠΙΤΡΟΠΗ ΕΠΟΠΤΕΙΑΣ ΚΑΙ ΕΛΕΓΧΟΥ ΠΑΙΓΝΙΩΝ 

Έχοντας υπόψη: 

1. Τις διατάξεις των άρθρων 16 έως και 23 του 
Ν. 3229/2004 (Α' 38) και των άρθρων 25 έως και 54 
του Ν. 4002/2011 (Α' 180), όπως αυτές συμπληρώθη¬ 
καν και τροποποιήθηκαν με τις διατάξεις των παρα¬ 
γράφων 10 έως και 26 του άρθρου 7 του Ν. 4038/2012 
(Α' 14), τις διατάξεις των άρθρων 22 έως και 24 του 
Ν. 4141/2013 (Α' 81), τις διατάξεις του άρθρου 74 του 
Ν. 4170/2013 (Α' 163), τις διατάξεις του άρθρου 106 του 
Ν. 4209/2013 (Α' 253), τις διατάξεις των άρθρων 34 και 
35 του Ν. 4223/2013 (Α' 287), και συμπληρωματικά τις 
διατάξεις του Ν. 3051/2002 (Α' 220) σύμφωνα με τις 
οποίες η Ε.Ε.Ε.Π. είναι αρμόδια, μεταξύ άλλων, για την 
εποπτεία λειτουργίας και διεξαγωγής του παιγνίου των 
κρατικών λαχείων. 

2. Την υπ’ αριθμ. 55906/1673/20.12.2011 (Υ.Ο.Δ.Δ. 444) 
απόφαση του Υπουργού Οικονομικών, με τίτλο «Συγκρό¬ 
τηση της Επιτροπής Εποπτείας και Ελέγχου Παιγνίων 
(Ε.Ε.Ε.Π.)», όπως τροποποιήθηκε και ισχύει με την υπ’ 
αριθμ. 07/590/13.09.2013 (Υ.Ο.Δ.Δ. 451), καθώς και την 
υπ’ αριθμ. ΓΔΟΠ 0000031 ΕΞ 2014 (Υ.Ο.Δ.Δ. 24) απόφαση 
του Υπουργού Οικονομικών με την οποία ανανεώθηκε 
η σύνθεση των μελών της Ε.Ε.Ε.Π. 

3. Το Ν. 4183/2013 (Α' 186) με τον οποίο κυρώθηκε η 
Σύμβαση Παραχώρησης του αποκλειστικού δικαιώματος 
παραγωγής, λειτουργίας, κυκλοφορίας, προβολής και 
διαχείρισης των Κρατικών Λαχείων. 

4. Την υπ’ αριθμ. 14/2/17.07.2012 (Β 2205) απόφαση της 
Ε.Ε.Ε.Π., με την οποία ρυθμίζονται θέματα Κανονισμού 
Διεξαγωγής και Ελέγχου του παιγνίου των Κρατικών 
Λαχείων, η οποία στην παρούσα, στο εξής, θα αποκα- 
λείται «Κανονισμός Κρατικών Λαχείων». 

5. Τη διάταξη του άρθρου 3 του Κανονισμού Κρατικών 
Λαχείων, σύμφωνα με την οποία ο Φορέας Εκμετάλλευ¬ 
σης υποχρεούται να εκπονήσει σχέδιο Ειδικού Κανο¬ 
νισμού για κάθε Κρατικό Λαχείο, το οποίο υποβάλλει 
προς έγκριση στην Ε.Ε.Ε.Π. 


6. Το υπ’ αριθμ. 70/20.12.2013 έγγραφο της εται¬ 
ρείας Ελληνικά Λαχεία Α.Ε. (αριθμός εισερχομένου 
ΠΡΠ4572241013) με το οποίο υποβλήθηκε στην Ε.Ε.Ε.Π. 
σχέδιο του Ειδικού Κανονισμού του Στιγμιαίου Κρατικού 
Λαχείου. 

7. Το υπ’ αριθμ. ΠΡΠ0559290114 έγγραφο της Ε.Ε.Ε.Π. 
προς την εταιρεία Ελληνικά Λαχεία Α.Ε., στο οποίο 
αναφέρεται ότι το σχέδιο που υποβλήθηκε, περιέχει 
διατάξεις για τις οποίες απαιτείται η διαδικασία της 
Οδηγίας 98/34/ΕΚ. 

8. Το υπ’ αριθμ. 97/12.02.2014 έγγραφο της εταιρείας 
Ελληνικά Λαχεία Α.Ε. (αριθμός εισερχομένου Ε.Ε.Ε.Π. 
ΠΡΠ0952130214) με το οποίο υποβλήθηκε στην Ε.Ε.Ε.Π. 
νέο σχέδιο Ειδικού Κανονισμού Στιγμιαίου Λαχείου και 
γνωμοδότηση του καθηγητή Γ. Γεραπετρίτη για το αν 
απαιτείται η γνωστοποίηση του εν λόγω νέου σχεδίου 
στην Ευρωπαϊκή Επιτροπή, σύμφωνα με τη διαδικασία 
της Οδηγίας 98/34/ΕΚ. 

9. Το γεγονός πως η έγκριση του Ειδικού Κανονισμού 
Στιγμιαίου Λαχείου δεν επιβαρύνει τον Κρατικό Προϋ¬ 
πολογισμό και τον Προϋπολογισμό της Ε.Ε.Ε.Π. 

10. Την από 13/2/2014 εισήγηση του Προέδρου της 
Ε.Ε.Ε.Π. με θέμα «Ειδικός Κανονισμός Στιγμιαίου Κρα¬ 
τικού Λαχείου». 

11. Την συζήτηση που ακολούθησε, αποφασίζουμε: 

Εγκρίνουμε τον Ειδικό Κανονισμό για το Στιγμιαίο 

Κρατικό Λαχείο ως εξής: 

ΜΕΡΟΣ Α' 

ΓΕΝΙΚΕΣ ΔΙΑΤΑΞΕΙΣ 

Άρθρο 1 
ΟΡΙΣΜΟΙ 

Οι παρακάτω όροι, οι οποίοι στη συνέχεια χρησιμο¬ 
ποιούνται στο κείμενο της παρούσας, έχουν την έννοια 
που ακολουθεί. 

Αίτηση Απόδοσης Κερδών: Είναι η εντολή πληρωμής 
που εκδίδεται είτε από το Φορέα Εκμετάλλευσης είτε 
από πρόσωπο εξουσιοδοτημένο προς τούτο από το 
Φορέα Εκμετάλλευσης, με την προσκόμιση Έγκυρου 
Κερδοφόρου Λαχνού, στις περιπτώσεις που απαιτείται 
σύμφωνα με τις διατάξεις του Ειδικού Κανονισμού. 

Αριθμός Λαχνού: Είναι ο μοναδικός αριθμός που προσ¬ 
διορίζει κάθε Λαχνό ξεχωριστά από οποιονδήποτε άλλο 
Λαχνό του ίδιου Πακέτου. 

Αριθμός ή Κωδικός Πακέτου: Είναι ο μοναδικός αριθ¬ 
μός ή κωδικός που προσδιορίζει κάθε Πακέτο μίας Έκ¬ 
δοσης ή Επανέκδοσης. 

Αριθμός ή Κωδικός Έκδοσης: Είναι ο μοναδικός αριθ¬ 
μός ή κωδικός που προσδιορίζει κάθε Έκδοση. 

Αποκατάσταση Λαχνών: Είναι η διαδικασία του άρ¬ 
θρου 13 του Ειδικού Κανονισμού, που ακολουθείται προ- 
κειμένου να διαπιστωθεί εάν ένας μερικά κατεστραμ¬ 
μένος Λαχνός είναι έναςΈγκυρος Κερδοφόρος Λαχνός. 

Δημόσια Ανακοίνωση: Είναι κάθε ανακοίνωση του Φο¬ 
ρέα Εκμετάλλευσης, η οποία αναρτάται στον Ιστότοπο 
των Κρατικών Λαχείων και είναι σχετική με το Παίγνιο 
Στιγμιαίου Κρατικού Λαχείου. 

Έγγραφα Εργασίας: Είναι το σύνολο των οδηγιών πα¬ 
ραγωγής και εκτύπωσης μίαςΈκδοσης ή Επανέκδοσης, 
που έχουν υπογράφει από τον Φορέα Εκμετάλλευσης 
και περιλαμβάνουν λεπτομερείς παραμέτρους σχεδια- 
σμού, διάρθρωσης επάθλων, εκτύπωσης και συσκευα- 
σίας, βάσει των οποίων ο Κατασκευαστής παράγει τη 
συγκεκριμένη Έκδοση ή Επανέκδοση. 

Έγκυρος Κερδοφόρος Λαχνός: Είναι ο Λαχνός που 
αναγνωρίζεται ως τέτοιος από τον Φορέα Εκμετάλ¬ 
λευσης σύμφωνα με τις διατάξεις του Ειδικού Κανο¬ 
νισμού και τις εσωτερικές διαδικασίες που εφαρμόζει 
ο Φορέας Εκμετάλλευσης και στον οποίο αντιστοιχεί 
συγκεκριμένο Έπαθλο. 

Ειδικός Κανονισμός: Είναι ο παρών Ειδικός Κανονισμός 
του Παιγνίου Στιγμιαίου Κρατικού Λαχείου που εκπονεί¬ 
ται και εγκρίνεται σύμφωνα με τις διατάξεις του άρθρου 
3 του Κανονισμού Κρατικών Λαχείων. 

Έκδοση Στιγμιαίου Κρατικού Λαχείου ήΈκδοση: Είναι 
κάθε συγκεκριμένη εκδοχή του Παιγνίου Στιγμιαίου Κρα¬ 
τικού Λαχείου που διεξάγεται σύμφωνα με τις διατάξεις 
του Ειδικού Κανονισμού. 

Έπαθλο/Κέρδος: Είναι το χρηματικό ή/και μη χρηματι¬ 
κό κερδοφόρο αποτέλεσμα προ φόρων που αντιστοιχεί 
σε έναν Έγκυρο Κερδοφόρο Λαχνό. 

Επανέκδοση Στιγμιαίου Κρατικού Λαχείου ή Επανέκ¬ 
δοση: Είναι η επανάληψη μιας συγκεκριμένης Έκδοσης 
Στιγμιαίου Κρατικού Λαχείου, που παράγεται και διατί¬ 
θεται σύμφωνα με τις διατάξεις του Ειδικού Κανονισμού. 

Έσοδα: Είναι τα ποσά που έχουν εισπραχθεί από τους 
Παίκτες από την πώληση των Λαχνών, εξαιρουμένων 
των ποσών που έχουν εισπραχθεί από την πώληση 
ελαττωματικών Λαχνών ή Λαχνών που σχετίζονται με 
κληρώσεις οι οποίες αναβλήθηκαν και τα οποία ποσά 
επιστράφηκαν στη συνέχεια στους Παίκτες. ΣταΈσοδα 
προσμετράται και η ονομαστική αξία των Λαχνών που 
αποδίδονται ως Έπαθλα. 

Ιστότοπος των Κρατικών Λαχείων: Είναι η ηλεκτρονική 
διαδικτυακή διεύθυνση του Φορέα Εκμετάλλευσης για 
τα Κρατικά Λαχεία. 

Κανονισμός Κρατικών Λαχείων: Είναι η υπ’ αριθμ. 
14/2/17.07.2012 (ΦΕΚ Β' 2205) απόφαση της Ε.Ε.Ε.Π., καθώς 
και οι εκάστοτε διατάξεις που διέπουν τη λειτουργία, 
την παραγωγή και τη διαχείριση των Κρατικών Λαχείων, 
όπως θεσπίζονται από την Ε.Ε.Ε.Π. 

Κατασκευαστής: Είναι το πρόσωπο στο οποίο ο Φο¬ 
ρέας Εκμετάλλευσης αναθέτει την παραγωγή ή/και 
εκτύπωση των Λαχνών κατόπιν γνωστοποίησης του 
στην Ε.Ε.Ε.Π., σύμφωνα με το άρθρο 21 του Κανονισμού 
Κρατικών Λαχείων. 


Κωδικός Επαλήθευσης: Είναι ο μοναδικός αναγνω¬ 
ριστικός συνδυασμός αριθμών ή/και γραμμάτων ή/και 
συμβόλων ενός Λαχνού, ο οποίος βρίσκεται στον Χώρο 
Επαλήθευσης και χρησιμοποιείται, μεταξύ άλλων, για 
την εξακρίβωση εάν ο συγκεκριμένος Λαχνός είναι έγκυ¬ 
ρος ή για την Αποκατάστασή του. 

Λαχνός Στιγμιαίου Κρατικού Λαχείου ή Λαχνός: Είναι 
το υλικό μέσο (γραμμάτιο) της διάταξης του άρθρου 1 
(ορισμός Λαχνού) του Κανονισμού Κρατικών Λαχείων 
που παράγεται από τον Κατασκευαστή με βάση τις 
διατάξεις του Ειδικού Κανονισμού και του Κανονισμού 
Κρατικών Λαχείων, και ορίζεται ως τέτοιος για κάθε 
Έκδοση από το Φορέα Εκμετάλλευσης. 

Λήξη Έκδοσης: Είναι η ημερομηνία λήξης μίαςΈκδο¬ 
σης ή Επανέκδοσης που γνωστοποιείται με Δημόσια 
Ανακοίνωση. 

Οδηγός Έκδοσης ή Οδηγός Επανέκδοσης ή Οδηγός: 
Σημαίνει το ενημερωτικό υλικό, το οποίο περιλαμβάνει 
όλες τις απαραίτητες πληροφορίες για τη διεξαγωγή 
μίαςΈκδοσης ή Επανέκδοσης και τη συμμετοχή των 
Παικτών στο Παίγνιο Στιγμιαίου Κρατικού Λαχείου, σύμ¬ 
φωνα με τις διατάξεις του άρθρου 26 του Κανονισμού 
Κρατικών Λαχείων. Εκπονείται από τον Φορέα Εκμετάλ¬ 
λευσης, δημοσιεύεται στον Ιστότοπο Κρατικών Λαχείων 
και διατίθεται δωρεάν στο καταναλωτικό κοινό. 

Παίγνιο Στιγμιαίου Κρατικού Λαχείου: Είναι το τυχερό 
παίγνιο που ορίζεται στη διάταξη της παραγράφου 5 
του άρθρου 41 του Ν. 4024/2011 (Α' 226), διεξάγεται χω¬ 
ρίς κλήρωση και το αποτέλεσμα του προκαθορίζεται 
κατά την έκδοση του Λαχνού, αναγράφεται καλυμμένο 
σε κάθε Λαχνό και αποκαλύπτεται από τον Παίκτη. 

Παίκτης: Είναι το πρόσωπο το οποίο έχει αποκτήσει 
νόμιμα έναν ή περισσότερους Λαχνούς. 

Πακέτο: Είναι κάθε σύνολο συγκεκριμένου αριθμού 
Λαχνών μιας συγκεκριμένης Έκδοσης ή Επανέκδοσης 
Στιγμιαίου Κρατικού Λαχείου, που χαρακτηρίζεται από 
έναν μοναδικό αναγνωριστικό αριθμό. 

Περιστατικό: Είναι το γεγονός που επήλθε ή ανα¬ 
μένεται να επέλθει και το οποίο εύλογα θα επιφέρει 
ουσιώδη δυσμενή αποτελέσματα στην ορθή λειτουργία, 
στη φήμη ή στη δημόσια εικόνα του Παιγνίου Στιγμιαίου 
Κρατικού Λαχείου ή στα συμφέροντα των Παικτών. 

Πληροφορικό Σύστημα: Είναι το σύστημα που χρη¬ 
σιμοποιεί ο Φορέας Εκμετάλλευσης για τη λειτουργία 
και διαχείριση των Στιγμιαίων Κρατικών Λαχείων, σύμ¬ 
φωνα με τις διατάξεις του άρθρου 25 του Κανονισμού 
Κρατικών Λαχείων. 

Πληρωμές Κερδών: Είναι το σύνολο της αξίας των 
Επάθλων που αποδόθηκαν σε Παίκτες. 

Ποσοστό Αποδιδόμενων Κερδών (ΡαγουΙ): Είναι το 
σύνολο της αξίας όλων των Επάθλων μίαςΈκδοσης 
ή Επανέκδοσης, διαιρούμενο με τη συνολική αξία των 
Λαχνών της συγκεκριμένης Έκδοσης ή Επανέκδοσης, 
εκφρασμένο σε ποσοστό επί τοις εκατό. Αποδίδει το 
μέρος των Εσόδων από την πώληση των Λαχνών μίας 
Έκδοσης ή Επανέκδοσης που επιστρέφεται στους Παί¬ 
κτες ως Πληρωμές Κερδών. Το θεωρητικό Ποσοστό 
Αποδιδόμενων Κερδών υπολογίζεται με βάση το Σύ¬ 
στημα Διανομής Κερδών και το Τιράζ που προσδιορίζο¬ 
νται σταΈγγραφα Εργασίας. Το πραγματικό Ποσοστό 
Αποδιδόμενων Κερδών υπολογίζεται από τα αντίστοιχα 
στοιχεία όπως προκύπτουν στην πράξη, μετά από εν¬ 
δεχόμενες απορρίψεις ελαττωματικών Λαχνών κατά 

το στάδιο της παραγωγής/εκτύπωσης των Λαχνών. Η 
απόκλιση μεταξύ θεωρητικού και πραγματικού Ποσο¬ 
στού Αποδιδόμενων Κερδών δεν μπορεί να είναι πέραν 
των ορίων από +1% έως -1%. 

Ποσοστό Διανεμόμενων Κερδών: Είναι ο λόγος του 
συνολικού ποσού των Πληρωμών Κερδών που πραγ¬ 
ματοποιήθηκαν στο πλαίσιο διεξαγωγής του Παιγνίου 
Στιγμιαίου Κρατικού Λαχείου εντός ενός οικονομικού 
έτους, προς τα Έσοδα από όλες τις Εκδόσεις και Επα- 
νεκδόσεις που σημειώθηκαν εντός του ιδίου οικονομικού 
έτους, εκφρασμένο ως ποσοστό επί τοις εκατό. Στο 
συνολικό ποσό των Πληρωμών Κερδών συνυπολογίζο¬ 
νται και οι Πληρωμές Κερδών των οποίων η προθεσμία 
διεκδίκησης από τους Παίκτες έχει παρέλθει εντός του 
αυτού οικονομικού έτους. Το Ποσοστό αυτό, αποτελεί το 
δείκτη που προσδιορίζεται στη Σύμβαση Παραχώρησης 
και αποδίδει το μέρος των Εσόδων από την πώληση 
των Λαχνών οποιοσδήποτε Έκδοσης ή Επανέκδοσης 
που επιστρέφεται στους Παίκτες ως Πληρωμές Κερδών, 
στη διάρκεια ενός οικονομικού έτους. 

Πωλητής Λιανικής: Είναι ο Φορέας Εκμετάλλευσης, 
όταν ο ίδιος δραστηριοποιείται στη λιανική πώληση 
των Λαχνών, ή τρίτος που έχει υπογράψει σύμβαση 
λιανικής πώλησης με το Φορέα Εκμετάλλευσης και έχει 
το προβλεπόμενο από τον Κανονισμό Κρατικών Λαχείων 
πιστοποιητικό. 

Πωλητής Χονδρικής: Είναι το πρόσωπο που έχει 
υπογράψει σύμβαση χονδρικής πώλησης με τον Φορέα 
Εκμετάλλευσης με σκοπό τη μεταπώληση Λαχνών σε 
Πωλητές Λιανικής και έχει το προβλεπόμενο από τον 
Κανονισμό Κρατικών Λαχείων πιστοποιητικό. 

Σύμβαση Παραχώρησης: Είναι η Σύμβαση με την οποία 
το Ελληνικό Δημόσιο παραχωρεί στο Φορέα Εκμετάλ¬ 
λευσης, το αποκλειστικό δικαίωμα παραγωγής, διαχείρι¬ 
σης, λειτουργίας, προβολής και εν γένει εκμετάλλευσης 
των Κρατικών Λαχείων. 

Σύμβαση Προσχώρησης: Είναι η άτυπη σύμβαση που 
συνάπτεται μεταξύ του Παίκτη και του Φορέα Εκμε¬ 
τάλλευσης με τη συμμετοχή του Παίκτη στο Παίγνιο. 

Σύμβολα και Επεξηγήσεις Παιχνιδιού: Είναι τα σχέδια 
ή οι εικόνες που βρίσκονται τυπωμένες στην επιφάνεια 
του Λαχνού και συνοδεύονται από τις αντίστοιχες επε¬ 
ξηγήσεις κάτω από αυτά. 

Σύνολο Λαχνών ή Τιράζ: Είναι ο συνολικός αριθμός 
των Λαχνών μίας Έκδοσης ή Επανέκδοσης που παρα- 
λαμβάνει ο φορέας Εκμετάλλευσης από τον Κατασκευ¬ 
αστή και γνωστοποιεί με Δημόσια Ανακοίνωση πριν τη 
διάθεσή τους. 

Σύστημα Διανομής Επάθλων: Είναι το σύνολο των 
Επάθλων μίας Έκδοσης ή Επανέκδοσης, κατανεμημένο 
σε κατηγορίες. Σε κάθε κατηγορία προσδιορίζεται ο 
αριθμός, το είδος και η αξία των Επάθλων που περι¬ 
λαμβάνει, καθώς και οι πιθανότητες ένας Παίκτης να 
κερδίσειΈπαθλο αυτής της κατηγορίας. 

Φορέας Εκμετάλλευσης: Είναι το Ελληνικό Δημόσιο ή 
κάθε νόμιμος παραχωρησιούχος του που ασκεί το απο¬ 
κλειστικό δικαίωμα παραγωγής διαχείρισης, λειτουργί¬ 
ας, προβολής και εν γένει εκμετάλλευσης των Κρατικών 
Λαχείων, σύμφωνα με τη Σύμβαση Παραχώρησης. 

Χώρος Επιβεβαίωσης: Είναι το καλυμμένο τμήμα της 
κύριας όψης του Λαχνού που περιλαμβάνει τον Κωδικό 
Επαλήθευσης, το οποίο αποκαλύπτεται μετά την πώ¬ 
ληση προκειμένου να επιβεβαιωθεί ότι πρόκειται για 


Έγκυρο Κερδοφόρο Λαχνό. Ο Χώρος Επιβεβαίωσης 
μπορεί να είναι αυτόνομος ή να συμπεριλαμβάνεται 
στον Χώρο Παιχνιδιού. 

Χώρος Παιχνιδιού: Είναι το καλυμμένο τμήμα της κύ¬ 
ριας όψης του Λαχνού, το οποίο αποκαλύπτεται από 
τον Παίκτη και περιλαμβάνει όλα τα Σύμβολα, αριθμούς, 
στοιχεία και λοιπές πληροφορίες που καθορίζονται στα 
Έγγραφα Εργασίας και προσδιορίζουν εάν ο Λαχνός 
είναι ή όχι κερδοφόρος. 

Άρθρο 2 
ΓΕΝΙΚΕΣ ΑΡΧΕΣ 

2.1 Ο παρών Ειδικός Κανονισμός περιλαμβάνει τους 
όρους, τις προϋποθέσεις, τις διαδικασίες, τους ειδικούς 
κανόνες λειτουργίας, τα μέσα λειτουργίας και διεξα¬ 
γωγής του Στιγμιαίου Λαχείου, τις ρυθμίσεις σε περί¬ 
πτωση ακύρωσης των Λαχνών, καθώς και τις μεθόδους 
τήρησης αρχείων και υποβολής αναφορών που εφαρ¬ 
μόζονται από τον Φορέα Εκμετάλλευσης για το Παίγνιο 
Στιγμιαίου Κρατικού Λαχείου. 

2.2 Το Παίγνιο Στιγμιαίου Κρατικού Λαχείου διεξάγεται 
με Λαχνούς. Το αποτέλεσμα κάθε Λαχνού μπορεί να 
εξακριβωθεί μόνον μετά την αγορά του από τον Παίκτη, 
με την αποκάλυψη του Χώρου Παιχνιδιού. 

2.3 Ο φορέας Εκμετάλλευσης διασφαλίζει ότι όλες οι 
Εκδόσεις ή Επανεκδόσεις διεξάγονται σύμφωνα με τις 
διατάξεις του Ειδικού Κανονισμού και του Κανονισμού 
Κρατικών Λαχείων και ότι οι Παίκτες δεν παραπλανώ- 
νται σκοπίμως, όσον αφορά το είδος του παιγνίου στο 
οποίο συμμετέχουν. 

2.4 Ο Φορέας Εκμετάλλευσης τηρεί και εφαρμόζει 
αδιαλείπτως τον Κανονισμό Κρατικών Λαχείων και τον 
Ειδικό Κανονισμό. 

2.5 Ο φορέας Εκμετάλλευσης διασφαλίζει ότι οποια¬ 
δήποτε μεταβολή, τροποποίηση, παρέκκλιση ή μερική 
αναστολή του Ειδικού Κανονισμού, τίθεται σε ισχύ κατά 
την ίδια ημέρα και ώρα έναντι όλων. 

ΜΕΡΟΣ Β' 

ΟΡΟΙ ΔΙΕΞΑΓΩΓΗΣ 

Αρθρο 3 

ΛΑΧΝΟΙ ΚΑΙ ΕΠΑΘΛΑ 

3.1 Προκειμένου να διατίθεται νόμιμα μία Έκδοση ή 
Επανέκδοση πρέπει να περιλαμβάνει αποκλειστικά Λα¬ 
χνούς της συγκεκριμένης Έκδοσης ή Επανέκδοσης, το 
κερδοφόρο αποτέλεσμα των οποίων δύναται να είναι: 

α. ΧρηματικόΈπαθλο που είναι πληρωτέο στον Παίκτη 
εφάπαξ ή/και 

β. Μη χρηματικόΈπαθλο ή/και 

γ. Έπαθλο τακτικής καταβολής χρημάτων ή/και 

δ. Έπαθλο ισόβιας προσόδου. 

3.2 Ο φορέας Εκμετάλλευσης οφείλει να τεκμηριώ¬ 
νει τη χρηματική αξία των μη χρηματικών Επάθλων. Η 
Ε.Ε.Ε.Π. δύναται να προσδιορίζει διαφορετικά την αξία 
αυτή κατά την επιμέτρηση της στο Ποσοστό Διανε¬ 
μόμενων Κερδών, σύμφωνα με τις κείμενες διατάξεις. 

3.3 Στην περίπτωση Επάθλου ισόβιας προσόδου ή 
τακτικής καταβολής χρημάτων, ο Φορέας Εκμετάλλευ¬ 
σης δύναται να προσφέρει στον νικητή του Επάθλου 
τη δυνατότητα να επιλέξει ένα χρηματικόΈπαθλο μι¬ 
κρότερης αξίας που καταβάλλεται εφάπαξ, αντί για το 
Έπαθλο της ισόβιας προσόδου ή το Έπαθλο της τακτι¬ 
κής καταβολής. Το μειωμένο ποσό που καταβάλλεται 

εφάπαξ καθορίζεται εκ των προτέρων από τον Φορέα 
Εκμετάλλευσης στον Οδηγό και ονομάζεται «Επαθλο 
προαιρετικής είσπραξης μετρητών». 

3.4 Εντός σχετικής προθεσμίας που ορίζεται στον 
Οδηγό, ο νικητής του Επάθλου ισόβιας προσόδου ή 
τακτικής καταβολής χρημάτων δύναται να επιλέξει μόνο 
μια μορφή πληρωμής, δηλαδή είτε τοΈπαθλο της ισόβι¬ 
ας προσόδου ή της τακτικής καταβολής είτε τοΈπαθλο 
προαιρετικής είσπραξης μετρητών. Ο νικητής επιλέγει 
και γνωστοποιεί εγγράφως στον Φορέα Εκμετάλλευσης 
την επιλογή του. Εάν ο Φορέας Εκμετάλλευσης δεν 
λάβει έγγραφη γνωστοποίηση από τον νικητή εντός της 
προθεσμίας που ορίζεται στον Οδηγό, τεκμαίρεται ότι ο 
νικητής έχει επιλέξει τοΈπαθλο της ισόβιας προσόδου 
ή της τακτικής καταβολής χρημάτων. 

3.5 Ο Φορέας Εκμετάλλευσης οφείλει να γνωστοποιεί 
στο κοινό με Δημόσια Ανακοίνωση ότι δεν είναι πλέον 
διαθέσιμο κάθε Έπαθλο αξίας ίσης ή μεγαλύτερης των 
πέντε χιλιάδων (5.000) ευρώ, εντός 24 ωρών από την 
καταχώρηση στο Πληροφορικό Σύστημα της Επιβεβαί¬ 
ωσης του αντίστοιχου Έγκυρου Κερδοφόρου Λαχνού. 

3.6 Ο Φορέας Εκμετάλλευσης έχει το δικαίωμα να 
διαθέτει Εκδόσεις ή/και Επανεκδόσεις Στιγμιαίου Λα¬ 
χείου, οι οποίες συνδυάζουν τα στοιχεία του Παιγνίου, 
όπως περιγράφονται στις παραγράφους 3.1 έως και 

3.3 του παρόντος άρθρου, με ένα στοιχείο κλήρωσης 
δεύτερης ευκαιρίας. Στην περίπτωση αυτή, οι Λαχνοί 
οι οποίοι δεν κερδίζουν Έπαθλο, όπως περιγράφεται 
παραπάνω, μπορούν να εισαχθούν σε κλήρωση προκει- 
μένου οι Παίκτες να έχουν την ευκαιρία να κερδίσουν 
δευτερεύοντα, συμπληρωματικά έπαθλα, σύμφωνα με 
τον Οδηγό. Οι κληρώσεις αυτές διεξάγονται σύμφω¬ 
να με τον Κανονισμό Κρατικών Λαχείων. Η αξία των 
παραπάνω επάθλων δεν προσμετράται στο Ποσοστό 
Διανεμόμενων Κερδών. 

Αρθρο 4 

ΣΧΕΔΙΑΣΜΟΣ - ΕΚΤΥΠΩΣΗ ΛΑΧΝΩΝ 

4.1 Ο σχεδιασμός των Λαχνών πρέπει να είναι σύμ¬ 
φωνος με τον Κανονισμό Κρατικών Λαχείων και τον 
Ειδικό Κανονισμό. 

4.2 Κάθε Λαχνός πρέπει να φέρει: 

α. Τα ελάχιστα στοιχεία που προβλέπονται στον Κα¬ 
νονισμό Κρατικών Λαχείων, 

β. Τον Αριθμό του Πακέτου στο οποίο περιλαμβάνεται. 

4.3 Δεν πρέπει να είναι δυνατή η ανάγνωση των κα¬ 
λυμμένων στοιχείων του Λαχνού, συμπεριλαμβανομένου 
και του Κωδικού Επαλήθευσης, πριν την αποκάλυψη του 
Χώρου Παιχνιδιού και του Χώρου Επαλήθευσης. 

4.4 Ο Φορέας Εκμετάλλευσης οφείλει να εξασφαλίζει 
ότι ο Κατασκευαστής πληροί τις ισχύουσες κάθε φορά 
απαιτήσεις για την ποιότητα, αντοχή και ασφάλεια των 
Λαχνών. 

Άρθρο 5 

ΣΥΣΤΗΜΑ ΔΙΑΝΟΜΗΣ ΕΠΑΘΛΩΝ 

5.1 Μία Έκδοση ή Επανέκδοση διανέμει Έπαθλα σύμ¬ 
φωνα με το Σύστημα Διανομής Επάθλων που περιλαμ¬ 
βάνεται στα αντίστοιχαΈγγραφα Εργασίας και γνωστο¬ 
ποιείται στο κοινό με Δημόσια Ανακοίνωση πριν από την 
έναρξη της διάθεσης των Λαχνών της συγκεκριμένης 
Έκδοσης ή Επανέκδοσης. 


5.2 Το Ποσοστό Διανεμόμενων Κερδών πρέπει να εί¬ 
ναι σύμφωνο με τις σχετικές διατάξεις της Σύμβασης 
Παραχώρησης. 

5.3 Το θεωρητικό Ποσοστό Αποδιδόμενων Κερδών 
(ραγουί) μίαςΈκδοσης ή Επανέκδοσης ορίζεται από τον 
Φορέα Εκμετάλλευσης στα Έγγραφα Εργασίας, περι¬ 
λαμβάνεται στον αντίστοιχο Οδηγό και ανακοινώνεται 
δημόσια. 

5.4 Το πραγματικό Ποσοστό Αποδιδόμενων Κερδών 
υπόκειται σε συνολικό όριο ανοχής -1% έως +1% σε 
σχέση με την τιμή που έχει προσδιοριστεί θεωρητικά. 

5.5 Κάθε κατηγορία κερδών - επάθλων του Συστήμα¬ 
τος Διανομής Επάθλων υπόκειται στα όρια ανοχής που 
τίθενται στα Έγγραφα Εργασίας. 

5.6 Κάθε Επανέκδοση, ανεξάρτητα από την ποσότητα 
των Λαχνών που περιλαμβάνει, έχει: 

α. Ποσοστό Αποδιδόμενων Κερδών ίσο με αυτό της 
αντίστοιχης Έκδοσης και 

β. Σύστημα Διανομής Επάθλων με πιθανότητες επι¬ 
τυχίας ανά κατηγορία Επάθλων ίδιες με εκείνες της 
αντίστοιχης Έκδοσης. 

Αρθρο 6 

ΟΡΟΙ ΣΥΜΜΕΤΟΧΗΣ 

6.1 Η συμμετοχή στο Παίγνιο του Στιγμιαίου Λαχείου 
από οποιοδήποτε ενήλικο πρόσωπο γίνεται με την νό¬ 
μιμη απόκτηση ενός Λαχνού, υπό τον όρο της προγε¬ 
νέστερης ή ταυτόχρονης καταβολής της ονομαστικής 
αξίας αυτού. 

6.2 Κάθε Λαχνός παρέχει στον κάτοχο του το δικαίω¬ 
μα συμμετοχής αποκλειστικά στη συγκεκριμένηΈκδοση 
ή Επανέκδοση για την οποία εκδόθηκε. 

6.3 Η συμμετοχή ενός Παίκτη στο Παίγνιο του Στιγ¬ 
μιαίου Λαχείου συνεπάγεται την εκ μέρους του πλήρη, 
απόλυτη και ανεπιφύλακτη αποδοχή των διατάξεων 
της κείμενης νομοθεσίας, του Κανονισμού Κρατικών 
Λαχείων, του Ειδικού Κανονισμού, των όρων και προ¬ 
ϋποθέσεων που θέτει κάθε φορά η Ε.Ε.Ε.Π., καθώς και 
των όρων της Σύμβασης Προσχώρησης. 

6.4 Η Σύμβαση Προσχώρησης αφορά κάθε Έκδοση 
και τις Επανεκδόσεις αυτής και περιλαμβάνει τουλά¬ 
χιστον τους όρους και τις προϋποθέσεις συμμετοχής, 
τον τρόπο απόδοσης των Επάθλων και τις διαδικασίες 
επίλυσης διαφορών. 

6.5 Ο Φορέας Εκμετάλλευσης με Δημόσια Ανακοίνωση 
γνωστοποιεί τους όρους της Σύμβασης Προσχώρησης. 

6.6 Ο Φορέας Εκμετάλλευσης, κάθε έτος, γνωστο¬ 
ποιεί, στην Ε.Ε.Ε.Π. τα κατά περίπτωση συγκεκριμένα 
μέτρα που θα λάβει, προκειμένου να διασφαλίζεται η 
μη πώληση λαχνών σε ανηλίκους και υποχρεούται να 
συμμορφώνεται προς τις σχετικές, με το θέμα, υποδεί¬ 
ξεις της Ε.Ε.Ε.Π. 

Άρθρο 7 

ΔΙΑΘΕΣΗ ΛΑΧΝΩΝ 

7.1 Όλοι οι Λαχνοί μίαςΈκδοσης και των τυχόν Επα- 
νεκδόσεων της έχουν την ίδια τιμή. 

7.2 Ο Φορέας Εκμετάλλευσης οφείλει: 

α. Να διαθέσει στο Δίκτυο Πωλητών Λιανικής του το 
σύνολο των Λαχνών μίαςΈκδοσης πριν αρχίσει τη διά¬ 
θεση σε αυτό των Λαχνών μιας Επανέκδοσης. 

β. Να διατηρεί εμπιστευτικές τις πληροφορίες διάθε¬ 
σης Λαχνών Επανέκδοσης έως ότου διατεθεί το σύνολο 
των Λαχνών της προηγούμενης Έκδοσης στο Δίκτυο 
Πωλητών Λιανικής. 

γ. Να επικαιροποιεί των αριθμό των διαθέσιμων Επά¬ 
θλων σύμφωνα με την παράγραφο 3.5 του άρθρου 3 
του Ειδικού Κανονισμού, κατά την έναρξη της διάθεσης 
μιας Επανέκδοσης. 

δ. Να είναι σε θέση να στοιχειοθετήσει στην Ε.Ε.Ε.Π 
ποιοι Λαχνοί ή/και Πακέτα Λαχνών ανήκουν σε μίαΈκ- 
δοση ή Επανέκδοση. 

7.3 Απαγορεύεται η πώληση Λαχνών προς Παίκτες 
σε τιμή μεγαλύτερη ή μικρότερη από την εκάστοτε 
ορισθείσα, ως αυτή αναγράφεται επί του Λαχνού. 

7.4 Οι Λαχνοί πωλούνται στους Παίκτες μόνο μέσω 
των Πωλητών Λιανικής του Φορέα Εκμετάλλευσης. 

7.5 Απαγορεύεται η πώληση Λαχνών στους Παίκτες 
με πίστωση. 

7.6 Επιτρέπεται η πώληση Λαχνών με πίστωση απο¬ 
κλειστικά και μόνον σε Πωλητές Χονδρικής ή Λιανικής. 

7.7 Οποιοσδήποτε Παίκτης μπορεί να παραγγείλει 
Λαχνούς απευθείας από τον ιστότοπο του Φορέα Εκ¬ 
μετάλλευσης, τηρουμένων των προϋποθέσεων της πα¬ 
ραγράφου 1 του άρθρου. 

7.8 Ο Φορέας Εκμετάλλευσης λαμβάνει όλα τα απα¬ 
ραίτητα μέτρα ώστε να μην είναι δυνατή η πώληση 
Λαχνών με τη μέθοδο αυτή σε ανήλικους. 

7.9 Ο Φορέας Εκμετάλλευσης μπορεί να διαθέτει Λα¬ 
χνούς μέσω αυτόματων πωλητών, υπό τις εξής προϋ¬ 
ποθέσεις: 

α. Ο αυτόματος πωλητής δεν παράγει και δεν εκτυπώ¬ 
νει τους Λαχνούς, αλλά χρησιμοποιείται αποκλειστικά 
για τη διάθεση Λαχνών που έχουν παραχθεί από τον 
Κατασκευαστή. 

β. Ο αυτόματος πωλητής είναι εγκατεστημένος σε 
χώρο στον οποίο απαγορεύεται η πρόσβαση ανηλίκων 
ή σε χώρο επιτηρούμενο επαρκώς, ώστε να διασφαλί¬ 
ζεται η μη χρησιμοποίησή του από ανήλικους και η μη 
παραβίασή του. 

ΜΕΡΟΣ Γ 

ΚΑΝΟΝΕΣ ΛΕΙΤΟΥΡΓΙΑΣ ΚΑΙ ΠΡΟΔΙΑΓΡΑΦΕΣ 
Άρθρο 8 

ΠΡΟΓΡΑΜΜΑΤΙΣΜΟΣ - ΤΥΧΑΙΟΤΗΤΑ 

8.1 Ο Φορέας Εκμετάλλευσης οφείλει να διασφαλίζει 
ότι ο Κατασκευαστής, κατά τον προγραμματισμό, πα¬ 
ραγωγή και διακίνηση των Λαχνών, εφαρμόζει τις ίδιες 
μεθόδους και εσωτερικές διαδικασίες τυχαιοποίησης 
και, ενδεχομένως, διαθέτει τις κατάλληλες πιστοποιή¬ 
σεις, οι οποίες του επιτρέπουν να διαθέτει νόμιμα τους, 
με αυτόν τον τρόπο παραγόμενους και διακινούμενους 
Λαχνούς, σε ένα τουλάχιστον άλλο κράτος μέλος της 
Ε.Ε. ή σε κράτος μέλος της ΕΖΕΣ, συμβαλλόμενο μέρος 
της Συμφωνίας για τον Ευρωπαϊκό Οικονομικό Χώρο. 

8.2 Ο Φορέας Εκμετάλλευσης γνωστοποιεί στην 
Ε.Ε.Ε.Π. τον εκάστοτε Κατασκευαστή των Λαχνών και 
στοιχεία τεκμηρίωσης των παραπάνω προϋποθέσεων 
σύμφωνα με τη διαδικασία του άρθρου 21 του Κανονι¬ 
σμού Κρατικών Λαχείων. 

8.3 Η Ε.Ε.Ε.Π. δύναται, με τη διαδικασία έκδοσης των 
Ειδικών Κανονισμών, να καθορίζει τεχνικές προδιαγρα¬ 
φές προγραμματισμού, τυχαιοποίησης, εκτύπωσης και 
διακίνησης, οι οποίες πρέπει να πληρούνται κατά την 


παραγωγή, διακίνηση και αποθήκευση των Λαχνών και 
στις οποίες πρέπει να πιστοποιείται από ανεξάρτητο 
φορέα πιστοποίησης ότι συμμορφώνεται ο εκάστοτε 
Κατασκευαστής. 

Αρθρο 9 

ΕΝΑΡΞΗ ΔΙΑΘΕΣΗΣ 

9.1 Ο Φορέας Εκμετάλλευσης ενημερώνει εγγράφως 
την Ε.Ε.Ε.Π., τουλάχιστον δεκαπέντε (15) ημέρες πριν, για 
την έναρξη διάθεσης των Λαχνών μίαςΈκδοσης ή Επα¬ 
νέκδοσης. Με την ενημέρωση αυτή επιβεβαιώνεται ότι: 

α. Έχουν οριστικοποιηθεί τα Έγγραφα Εργασίας της 
Έκδοσης ή Επανέκδοσης. 

β. Ο προγραμματισμός της συγκεκριμένης Έκδοσης 
ή Επανέκδοσης και τα χαρακτηριστικά σχεδιασμού και 
παραγωγής της, παρέχουν επαρκές επίπεδο ασφα¬ 
λείας, σύμφωνα με τον παρόντα Ειδικό Κανονισμό και 
τον Κανονισμό Κρατικών Λαχείων, έναντι μεθόδων που 
μπορούν να χρησιμοποιηθούν για την ανίχνευση των 
κερδοφόρων Λαχνών ή/και για να αλλοιώσουν ή να πα¬ 
ραποιήσουν μη κερδοφόρους Λαχνούς ώστε να εμφα¬ 
νιστούν ως κερδοφόροι. 

γ. Η συγκεκριμένη Έκδοση ή Επανέκδοση είναι σύμ¬ 
φωνη με τις Κατευθυντήριες Οδηγίες Σχεδιασμού και 
με το Σύστημα Διανομής Επάθλων που παρατίθενται 
στα Έγγραφα Εργασίας. 

9.2 Η ενημέρωση της παραγράφου 9.1 περιλαμβάνει 
κατ’ ελάχιστον: 

α. Αντίγραφο των Εγγράφων Εργασίας. 

β. Οδηγό Κανόνων Παιγνίων για τη συγκεκριμένη Έκ¬ 
δοση ή Επανέκδοση. 

γ. Υπεύθυνη δήλωση της παραγράφου 4 του άρθρου 
8 του Ν. 1559/1986 (Α' 75), με την οποία δηλώνει ότι 
πληρούνται οι προϋποθέσεις των σημείων (β) και (γ) 
της παραγράφου 9.1. 

Άρθρο 10 

ΚΑΤΑΒΟΛΗ ΚΕΡΔΩΝ, ΑΠΟΔΟΣΗ 
ΜΗ ΧΡΗΜΑΤΙΚΩΝ ΕΠΑΘΛΩΝ 

10.1 Τα Έπαθλα αποδίδονται ή καταβάλλονται στον 
κάτοχο Έγκυρου Κερδοφόρου Λαχνού, με την ταυτό¬ 
χρονη επίδειξη του σώματος του Λαχνού. 

10.2 Η διαδικασία πληρωμής Κερδών και απόδοσης 
των μη χρηματικών Επάθλων, καθώς και τα δικαιολο- 
γητικά που κατά περίπτωση απαιτούνται, καθορίζονται 
από το Φορέα Εκμετάλλευσης και γνωστοποιούνται στο 
κοινό με Δημόσια Ανακοίνωση. 

10.3 Έπαθλα αξίας μεγαλύτερης του ποσού των χιλίων 
πεντακοσίων (1.500) ευρώ ανά Λαχνό: 

α. Εάν είναι χρηματικά, καταβάλλονται υποχρεωτικά 
μέσω συνεργαζόμενου με τον Φορέα Εκμετάλλευσης 
χρηματοπιστωτικού ιδρύματος ή από τον ίδιο τον Φορέα 
Εκμετάλλευσης. 

β. Εάν είναι μη χρηματικά, αποδίδονται υποχρεωτικά 
από τον ίδιο τον Φορέα Εκμετάλλευσης. 

γ. Το ανωτέρω όριο αναπροσαρμόζεται σύμφωνα με 
τις εκάστοτε ισχύουσες διατάξεις. 

10.4 Κατά την καταβολή των Κερδών ή στην περί¬ 
πτωση μη χρηματικού Επάθλου κατά την απόδοση του 
στον κάτοχο του Λαχνού, παρακρατείται άμεσα από τον 
Φορέα Εκμετάλλευσης ο φόρος που αναλογεί, σύμφωνα 
με την εκάστοτε ισχύουσα νομοθεσία. 

10.5 Σε περίπτωση που για τεχνικούς λόγους, δεν είναι 
δυνατή η πληρωμή Κερδών από τους Πωλητές Λιανικής 
ή συνεργαζόμενο με το Φορέα Εκμετάλλευσης χρημα¬ 
τοπιστωτικό ίδρυμα, ο Παίκτης πληρώνεται απευθείας 
από το Φορέα Εκμετάλλευσης. 

10.6 Τα Κέρδη, μετά την αφαίρεση του φόρου που ανα¬ 
λογεί ανά Έγκυρο Κερδοφόρο Λαχνό, καταβάλλονται 
μετά την αποκοπή τους στα δύο πρώτα δεκαδικά ψηφία. 

10.7 Τυχόν αναγραφή επί του Λαχνού ονόματος ή ονο¬ 
μάτων, σε ένδειξη ιδιοκτησίας ή συνιδιοκτησίας, ουδεμία 
ισχύ έχει έναντι του Φορέα Εκμετάλλευσης. 

10.8 Ο Φορέας Εκμετάλλευσης τηρεί σε αρχείο τα 
σώματα των Λαχνών που κέρδισαν Έπαθλα αξίας άνω 
των χιλίων (1.000) ευρώ και εξοφλήθηκαν. 

10.9 Ο Φορέας Εκμετάλλευσης δύναται να αναστεί- 
λει την πληρωμή κέρδους μέχρι τη διαπίστωση της 
εγκυρότητας ενός Λαχνού, για τον οποίο εφαρμόζεται 
η διαδικασία Επαλήθευσης ή Αποκατάστασης Λαχνού 
των άρθρων 12 και 13. 

10.10 Ο Φορέας Εκμετάλλευσης δύναται να αναστείλει 
την πληρωμή κέρδους στις εξαιρετικές εκείνες περι¬ 
πτώσεις που, κατά την κρίση του, υπάρχουν επαρκείς 
ενδείξεις για είσπραξη του κέρδους από μη δικαιού¬ 
χο. Ενδεικτικά αναφέρονται οι περιπτώσεις απώλειας 
ή κλοπής του Λαχνού. Η αναστολή ισχύει μέχρι την 
εξακρίβωση του πραγματικού δικαιούχου ή, το ανώτα¬ 
το, για χρονικό διάστημα τριάντα (30) ημερών από την 
εμφάνιση προς πληρωμή Έγκυρου Κερδοφόρου Λαχνού. 
Σε κάθε περίπτωση ισχύουν οι γενικές δικονομικές δι¬ 
ατάξεις περί αναστολής πληρωμής. 

10.11 Οι Λαχνοί που κερδίζουν εξαργυρώνονται το 
αργότερο έξι (6) μήνες από τη Λήξη της Έκδοσης ή 
Επανέκδοσης, στην οποία ανήκουν. 

Αρθρο 11 
ΛΗΞΗ ΕΚΔΟΣΗΣ 

11.1 Η Λήξη μίας Έκδοσης ή Επανέκδοσης γνωστο¬ 
ποιείται στο κοινό με Δημόσια Ανακοίνωση του Φορέα 
Εκμετάλλευσης, τουλάχιστον δεκαπέντε (15) ημέρες 
νωρίτερα. 

11.2 Ο Φορέας Εκμετάλλευσης ενημερώνει εγγράφως 
την Ε.Ε.Ε.Π. το αργότερο εντός δύο (2) εργάσιμων ημε¬ 
ρών από τη Δημόσια Ανακοίνωση της παραγράφου 11.1. 

11.3 Ο Φορέας Εκμετάλλευσης διασφαλίζει ότι οι Λα¬ 
χνοί κάθε Έκδοσης ή Επανέκδοσης που έχει λήξει απο- 
σύρονται πλήρως από την αγορά το αργότερο εντός 
τριάντα (30) ημερών από τη Λήξη της συγκεκριμένης 
Έκδοσης ή Επανέκδοσης. 

11.4 Γί αυτόν τον σκοπό, ο Φορέας Εκμετάλλευσης: 

α. Καταβάλλει κάθε δυνατή προσπάθεια να αποτρέψει 

τις πωλήσεις Λαχνών σε σημεία Λιανικής Πώλησης μετά 
την πάροδο της ως άνω προθεσμίας και 

β. Διασφαλίζει ότι όλοι οιΈγκυροι Κερδοφόροι Λαχνοί 
που πωλούνται μετά τη Λήξη του Παιγνίου εξοφλούνται, 
υπό την προϋπόθεση ότι τα κέρδη διεκδικούνται εντός 
της περιόδου που ορίζεται στην παράγραφο 10.11 του 
άρθρου 10 του Ειδικού Κανονισμού. 

Αρθρο 12 

ΕΠΑΛΗΘΕΥΣΗ ΛΑΧΝΩΝ 

12.1 Κάθε Λαχνός φέρει ένα μοναδικό Κωδικό Επα¬ 
λήθευσης. Ο Φορέας Εκμετάλλευσης λαμβάνει όλα τα 
απαραίτητα μέτρα ώστε ο Κωδικός Επαλήθευσης να 


παράγεται με τρόπο που να μην επιτρέπει τη νόθευση 
ή/και παραβίασή του. Ο Φορέας Εκμετάλλευσης διασφα¬ 
λίζει ότι τα χαρακτηριστικά του Κωδικού Επαλήθευσης 
είναι συμβατά με το Πληροφορικό του σύστημα και τον 
εξοπλισμό που τυχόν διατίθεται στο δίκτυο του για την 
επαλήθευση των Λαχνών. 

12.2 Προκειμένου ένας Λαχνός να πιστοποιηθεί ως 
Έγκυρος Κερδοφόρος Λαχνός, πρέπει να πληρούνται 
σωρευτικά οι ακόλουθες προϋποθέσεις: 

α. Τα στοιχεία του Λαχνού ταυτοποιούνται με τα αντί¬ 
στοιχα στοιχεία για το συγκεκριμένο Λαχνό που έχουν 
καταχωρηθεί στο Πληροφορικό Σύστημα. 

β. Δεν έχει καταχωρηθεί στο Πληροφορικό Σύστημα 
ακύρωση του σύμφωνα με το άρθρο 15 του Ειδικού 
Κανονισμού. 

γ. Ο Λαχνός δεν εμπίπτει σε κάποια από τις περιπτώ¬ 
σεις της παραγράφου 5 του άρθρου 8 του Κανονισμού 
Κρατικών Λαχείων. 

δ. Τα Σύμβολα Παιχνιδιού και οι Επεξηγήσεις Συμβό¬ 
λων Παιχνιδιού, ο Κωδικός Επαλήθευσης και οι Αριθμοί 
Έκδοσης, Πακέτου και Λαχνού πρέπει να είναι τυπωμένα 
στο σύνολό τους, να είναι πλήρως ευανάγνωστα και, 
σε κάθε περίπτωση, να βρίσκονται σε πλήρη συμφω¬ 
νία με τα όσα προβλέπονται στα αντίστοιχα Έγγραφα 
Εργασίας. 

ε. Ο Λαχνός δεν πρέπει να είναι κομμένος, αλλοι¬ 
ωμένος, δυσανάγνωστος, διάτρητος, ελαττωματικός, 
ανασυντεθειμένος ή να έχει υποστεί οποιαδήποτε πα- 
ραποίηση. 

στ. Ο Κωδικός Επαλήθευσης, ο Αριθμός Λαχνού και ο 
Αριθμός Πακέτου ενός Λαχνού δεν πρέπει να ταυτίζο¬ 
νται με Κωδικό Επαλήθευσης, Αριθμό Λαχνού και Αριθμό 
Πακέτου Λαχνού που έχει εξαργυρωθεί στο παρελθόν 
και ανήκει στην ίδια Έκδοση ή Επανέκδοση. 

12.3 Τα στοιχεία πλήρωσης ή μη, των παραπάνω προ¬ 
ϋποθέσεων, καταχωρούνται στο Πληροφορικό Σύστη¬ 
μα, φυλάσσονται με ευθύνη του Φορέα Εκμετάλλευσης, 
σύμφωνα με τα προβλεπόμενα στο Κανονισμό Κρατικών 
Λαχείων και υπερισχύουν έναντι οποιουδήποτε άλλου 
στοιχείου. 

Αρθρο 13 

ΑΠΟΚΑΤΑΣΤΑΣΗ ΛΑΧΝΩΝ 

13.1 Ο Φορέας Εκμετάλλευσης οφείλει να εφαρμό¬ 
ζει διαδικασίες Αποκατάστασης, ώστε Λαχνοί που για 
οποιονδήποτε λόγο δεν αναγνωρίζονται αυτόματα από 
το Πληροφοριακό Σύστημα ή δεν πληρούν τις προδια¬ 
γραφές του Αρθρου 12, να μπορούν να αναγνωριστούν 
ως Έγκυροι Κερδοφόροι Λαχνοί ή όχι. 

13.2 Για τον σκοπό αυτό διασφαλίζει ότι είναι δυνα¬ 
τή η αναζήτηση πληροφοριών για την Αποκατάσταση 
Λαχνών από τον Κατασκευαστή και να υιοθετεί κα¬ 
τάλληλες και ασφαλείς διαδικασίες και μηχανισμούς 
αποκατάστασης. 

13.3 Ειδικότερα, ο Φορέας Εκμετάλλευσης υποχρε- 
ούται να: 

α. Εξετάζει τα αιτήματα Αποκατάστασης Λαχνών που 
καταχωρούνται στο Πληροφορικό Σύστημα, ώστε να 
διασφαλίζει ότι βασίζονται σε εύλογη αιτία και να τηρεί 
τις προβλεπόμενες διαδικασίες. 

β. Προβαίνει περιοδικά σε αντιπαραβολή των αρχείων 
Αποκατάστασης Λαχνών που καταχωρούνται στο Πλη- 

ροφοριακό Σύστημα με τα αρχεία του Κατασκευαστή 
και να διερευνά τις διαφορές, ώστε να εξασφαλίζει ότι 
εντοπίζει εγκαίρως κάθε μη εξουσιοδοτημένη Αποκα¬ 
τάσταση. 

γ. Διασφαλίζει ότι έχουν τεθεί σε εφαρμογή οι κατάλ¬ 
ληλοι μηχανισμοί απαγόρευσης μη εξουσιοδοτημένης 
πρόσβασης στο Πληροφορικό Σύστημα. 

δ. Ζητά από τους υπαλλήλους του να λαμβάνουν γρα¬ 
πτές εγκρίσεις όταν ζητείται πολλαπλή Αποκατάσταση 
Λαχνών ή Αποκατάσταση Λαχνών ολόκληρων Πακέτων 
και να τηρεί τις εγκρίσεις αυτές σε αρχείο για λόγους 
μελλοντικής αναφοράς. 

13.4 Η Ε.Ε.Ε.Π. δύναται, εντός έτους μετά τη λήξη της 
προθεσμίας καταβολής Κερδών μίας Έκδοσης ή Επα- 
νέκδοσης και με αποκλειστικό σκοπό την επιβεβαίωση 
του Ποσοστού Αποδιδόμενων Κερδών, να ζητήσει την 
Αποκατάσταση όλων ή μέρους των Λαχνών της Έκδο¬ 
σης ή Επανέκδοσης αυτής. 

Αρθρο 14 

ΧΕΙΡΙΣΜΟΙ ΠΕΡΙΣΤΑΤΙΚΩΝ 

14.1 Ο Φορέας Εκμετάλλευσης οφείλει: 

α. Να εκπονεί και να επικαιροποιεί σε τακτά χρονικά 
διαστήματα ένα ολοκληρωμένο σχέδιο διαχείρισης κιν¬ 
δύνων επέλευσης Περιστατικών. 

β. Να εφαρμόζει ένα ολοκληρωμένο σύστημα ιχνηλα- 
σιμότητας των Λαχνών από το στάδιο της παραγωγής 
έως και τη διάθεση αυτών στους Πωλητές Χονδρικής 
και Λιανικής ή και την τυχόν επιστροφή ή απόσυρση 
τους από την αγορά. 

γ. Να αποσύρει Λαχνούς από την αγορά, εφόσον απαι¬ 
τείται, σε περίπτωση Περιστατικού. 

δ. Να ενημερώνει την Ε.Ε.Ε.Π. και να υποβάλλει έγγρα¬ 
φη αναφορά Περιστατικού, το αργότερο εντός είκοσι 
τεσσάρων (24) ωρών, όπου παραθέτει λεπτομερώς: 

δ.1 Τη φύση, την αιτία και τον αντίκτυπο ή τον πιθανό 
αντίκτυπο του Περιστατικού. 

δ.2 Τις ενέργειες στις οποίες προέβη και τα μέτρα 
που λαμβάνει ή προτείνει για την αντιμετώπιση ή την 
ελαχιστοποίηση των άμεσων ή προβλεπόμενων συνε¬ 
πειών του Περιστατικού. 

δ.3 Τις ενέργειες στις οποίες προέβη ή προτείνει, 
προκειμένου να διασφαλιστεί ότι το Περιστατικό δεν 
θα συμβεί ξανά ή ότι ο κίνδυνος επανεμφάνισής του 
έχει ελαχιστοποιηθεί. 

ε. Να παρέχει όλες τις πληροφορίες που κρίνονται 
απαραίτητες από την Ε.Ε.Ε.Π. και πρόσβαση στην Ε.Ε.Ε.Π. 
και στα εντεταλμένα όργανα αυτής, κατά τον τρόπο και 
στον χρόνο που η Ε.Ε.Ε.Π. προσδιορίζει, στα συστήματα 
και τα αρχεία αυτού και των υπεργολάβων του, προ¬ 
κειμένου η Ε.Ε.Ε.Π. να δύναται να κατανοήσει τη φύση, 
την αιτία και την επίπτωση ή την πιθανή επίπτωση του 
Περιστατικού, και 
στ .Να τηρεί αρχείο Περιστατικών, 
ζ. Να συμμορφώνεται προς τις σχετικές υποδείξεις 
της Ε.Ε.Ε.Π. 

Αρθρο 15 

ΑΚΥΡΩΣΗ ΚΑΙ ΑΠΟΣΥΡΣΗ ΛΑΧΝΩΝ 

15.1 Ακυροι είναι οι Λαχνοί που ανήκουν σε μία του¬ 
λάχιστον από τις παρακάτω κατηγορίες: 

α. Εμπίπτουν στις περιπτώσεις της παραγράφου 5 του 
άρθρου 8 του Κανονισμού Κρατικών Λαχείων. 


β. Δεν επαληθεύονται και δεν αποκαθίστανται σύμ¬ 
φωνα με τα άρθρα 12 και 13 του Ειδικού Κανονισμού. 

γ. Ανακηρύσσονται άκυροι από τον Φορέα Εκμετάλ¬ 
λευσης, σύμφωνα με τις διατάξεις της επόμενης πα¬ 
ραγράφου. 

15.2 Εφόσον ο Φορέας Εκμετάλλευσης στην περίπτω¬ 
ση Περιστατικού διαπιστώνει ότι συντρέχουν λόγοι ακύ¬ 
ρωσης Λαχνών, υποχρεούται άμεσα και χωρίς υπαίτια 
καθυστέρηση: 

α. Να προβεί στην ακύρωση των Λαχνών αυτών, 
β. Να ενημερώσει όλους τους αρμόδιους υπαλλήλους 
του, τον Κατασκευαστή -εφόσον η ακύρωση οφείλε¬ 
ται σε κατασκευαστικούς λόγους- και όλα τα σημεία 
Λιανικής και Χονδρικής Πώλησης για την ακύρωση και 
τα αναγνωριστικά στοιχεία των ακυρωμένων Λαχνών. 

γ. Να προβεί σε Δημόσια Ανακοίνωση της ακύρωσης 
και των αναγνωριστικών στοιχείων των ακυρωμένων 
Λαχνών. 

δ. Να αποσύρει τους άκυρους Λαχνούς που τυχόν 
έχουν διατεθεί. 

15.3 Ο Φορέας Εκμετάλλευσης ενημερώνει εγγράφως 
την Ε.Ε.Ε.Π. εντός προθεσμίας πέντε (5) εργάσιμων ημε¬ 
ρών από οποιαδήποτε Ακύρωση Λαχνών, αναφέροντας 
τον αριθμό των ακυρωμένων Λαχνών, τους λόγους ακυ¬ 
ρότητας, την αιτία και την έκταση του προβλήματος 
καθώς και τα μέτρα που έχει λάβει για την αντιμετώ¬ 
πισή του. 

15.4 Στην περίπτωση που ο Φορέας Εκμετάλλευσης 
κρίνει ότι η έκταση του προβλήματος δεν είναι διαχει- 
ρίσιμη, σύμφωνα με τις διαδικασίες της παραγράφου 
15.2, ειδοποιεί αμέσως και εγγράφως την Ε.Ε.Ε.Π. υπο¬ 
βάλλοντας πρόταση για τον τρόπο αντιμετώπισης του 
ζητήματος, ζητώντας σχετικές οδηγίες. 

15.5 Στην περίπτωση που ο Φορέας Εκμετάλλευσης 
κρίνει ότι εξαιτίας της ακύρωσης πρέπει να αποσύρει 
σύνολο ή μέρος των Λαχνών μιας Έκδοσης ή Επανέκ¬ 
δοσης, ενημερώνει εγγράφως και αιτιολογημένα την 
Ε.Ε.Ε.Π., χωρίς υπαίτια καθυστέρηση. 

15.6 Ο Φορέας Εκμετάλλευσης γνωστοποιεί στην 
Ε.Ε.Ε.Π., τουλάχιστον επτά (7) ημέρες νωρίτερα, την 
ημερομηνία, την ώρα, τον τόπο και τη διαδικασία κα¬ 
ταστροφής των Λαχνών που αποσύρθηκαν. 

ΜΕΡΟΣ Δ' 

ΑΡΧΕΙΑ ΚΑΙ ΑΝΑΦΟΡΕΣ 
Αρθρο 16 

ΤΗΡΗΣΗ ΑΡΧΕΙΩΝ ΚΑΙ ΥΠΟΒΟΛΗ ΑΝΑΦΟΡΩΝ 

16.1 Ο φορέας Εκμετάλλευσης οφείλει να τηρεί αρχεία 
για όλες τις λειτουργίες και συναλλαγές του που σχε¬ 
τίζονται με τη διεξαγωγή και διαχείριση του Παιγνίου 
Στιγμιαίου Κρατικού Λαχείου, με τα μέσα και τη μορφή 
που προβλέπονται στον Κανονισμό Κρατικών Λαχείων. 
Ιδίως υποχρεούται να τηρεί τα παρακάτω αρχεία για 
περίοδο τουλάχιστον δέκα (10) ετών, ανά Έκδοση ή 
Επανέκδοση: 
α. Έγγραφα Εργασίας, 
β. Οδηγός Έκδοσης. 

γ. Εκθέσεις - Αναφορές επί Περιστατικών, 
δ. Πραγματικά παραδοθείσες από τον Κατασκευαστή 
ποσότητες Λαχνών, 
ε. Σύστημα Διανομής Κερδών. 

στ. Πωλήσεις Πακέτων σε κάθε Πωλητή Χονδρικής 
και Λιανικής. 

ζ. Ποσοστό Αποδιδόμενων Κερδών. 

η. Έπαθλα/Κέρδη που αποδόθηκαν τελικά στους Παί¬ 
κτες. 

θ. Αιτήσεις, εκθέσεις που προβλέπονται στις διαδικα¬ 
σίες αποκατάστασης. 

ι. Αιτήσεις, εκθέσεις, αναφορές που προβλέπονται στις 
διαδικασίες ακύρωσης ή/και απόσυρσης. 

ια. Αιτήσεις καταβολής κερδών μη έγκυρων Λαχνών 
και έγγραφα-απαντήσεις επί των αιτήσεων και σχετικές 
αναφορές. 

ιβ. Τα σώματα των Λαχνών που κέρδισαν Έπαθλα 
αξίας άνω των χιλίων (1.000) ευρώ. 

ιγ. Στοιχεία των νικητών που κέρδισανΈπαθλα αξίας 
άνω των χιλίων πεντακοσίων (1.500) ευρώ. 

ιδ. Αρχείο καταγγελιών και εκθέσεις σχετικών ενερ¬ 
γειών. 

ιε. Αρχείο Παραπόνων και εκθέσεις σχετικών ενερ¬ 
γειών. 

ιστ. Κάθε άλλο αρχείο που επιβάλλεται από τον παρό¬ 
ντα Ειδικό Κανονισμό, τον Κανονισμό Κρατικών Λαχείων, 
τη Σύμβαση Παραχώρησης και τις εκάστοτε διατάξεις 
που διέπουν τη λειτουργία, την παραγωγή και τη δια¬ 
χείριση των Κρατικών Λαχείων, όπως θεσπίζονται από 
την Ε.Ε.Ε.Π. 


16.2 Χωρίς να θίγονται οι απαιτήσεις κοινοποίησης ή 
έγκρισης στο πλαίσιο του παρόντος Ειδικού Κανονισμού 
ή του Κανονισμού Κρατικών Λαχείων, ο Φορέας Εκμετάλ¬ 
λευσης υποβάλλει στην Ε.Ε.Ε.Π., εντός τριάντα (30) ημε¬ 
ρών από τη λήξη της προθεσμίας καταβολής Κερδών για 
κάθεΈκδοση ή Επανέκδοση, αναφορά που περιλαμβάνει: 
α. Σύνολο πωληθέντων Λαχνών, 
β. Σύνολο κύκλου εργασιών (ακαθάριστες εισπράξεις), 
γ. Ποσοστό Αποδιδόμενων Κερδών, 
δ.Έπαθλα/Κέρδη που αποδόθηκαν τελικά στους Παί¬ 
κτες. 

ε Εκθέσεις Περιστατικών, 
στ. Ακυρώσεις και Αποσύρσεις Λαχνών, 
ζ. Συνοπτική αναφορά για Παράπονα και Καταγγελίες, 
η. Κάθε άλλη πληροφορία την οποία ζητά η Ε.Ε.Ε.Π. 
στο πλαίσιο άσκησης των αρμοδιοτήτων της. 

Αρθρο 17 
ΕΝΑΡΞΗ ΙΣΧΥΟΣ 

Η ισχύς της παρούσας άρχεται από τη δημοσίευσή 
της στην Εφημερίδα της Κυβερνήσεως. 

Η απόφαση αυτή να δημοσιευθεί στην Εφημερίδα της 
Κυβερνήσεως. 

Αθήνα, 18 Φεβρουάριου 2014 
Ο Πρόεδρος 

ΕΥΓΕΝΙΟΣ ΓΙΑΝΝΑΚΟΠΟΥΛΟΣ 

